紫芝和來
作者：鄧肅
朝代：宋

paragraphs: 雨餘榴火欲燒空，宮槐老翠闇薰風。
即今此景那可恃，忽觀玉露泣芙蓉。
請公文急出新格，一變茅黄兼葦白。
坐令鼠輩掃地空，毋使再來相主客。
異日光芒李杜高，聲價豈但一時豪。
故應高視空四海，紛紛過眼萬銀袍。
我生作意遊弱水，蓬萊杳隔三萬里。
何如平地揖詩仙，一洗從來鄭衛耳。
期公便作九鼎重，雲水未容扁舟弄。
漫天霖雨在胸襟，半夜吹作高宗夢。
鬼方月窟雖殊陬，願治之心輒相投。
澤民事業無多子，要使人人鼓腹遊。